2016. gada 14. jūnijā Noteikumi Nr. 377

Rīgā (prot. Nr. 29 33. §)

**Grozījumi Ministru kabineta 2015. gada 22. aprīļa noteikumos Nr. 200 "Valsts budžeta līdzekļu piešķiršanas kārtība Eiropas Strukturālo un investīciju fondu mērķa "Eiropas teritoriālā sadarbība" programmu finansējuma saņēmējiem no Latvijas"**

Izdoti saskaņā ar

Eiropas Strukturālo un investīciju fondu mērķa

"Eiropas teritoriālā sadarbība" programmu

vadības likuma 15. panta 3. punktu un

Eiropas Kaimiņattiecību instrumenta ietvaros

īstenojamo Eiropas Strukturālo un investīciju

fondu mērķa "Eiropas teritoriālā sadarbība"

programmu vadības likuma 14. panta 3. punktu

Izdarīt Ministru kabineta 2015. gada 22. aprīļa noteikumos Nr. 200 "Valsts budžeta līdzekļu piešķiršanas kārtība Eiropas Strukturālo un investīciju fondu mērķa ''Eiropas teritoriālā sadarbība" programmu finansējuma saņēmējiem no Latvijas" (Latvijas Vēstnesis, 2015, 84. nr.) šādus grozījumus:

1. Izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar Eiropas Strukturālo un investīciju fondu mērķa "Eiropas teritoriālā sadarbība" programmu vadības likuma 15. panta 3. punktu un Eiropas Kaimiņattiecību instrumenta ietvaros īstenojamo Eiropas Strukturālo un investīciju fondu mērķa "Eiropas teritoriālā sadarbība" programmu vadības likuma 14. panta 3. punktu".

2. Papildināt noteikumus ar 3.8. un 3.9. apakšpunktu šādā redakcijā:

"3.8. Latvijas–Krievijas pārrobežu sadarbības programma;

3.9. Latvijas–Lietuvas–Baltkrievijas pārrobežu sadarbības programma."

3. Izteikt 5. punktu šādā redakcijā:

"5. Uz valsts budžeta līdzfinansējumu piecu procentu apmērā no kopējā attiecināmā projekta partnera finansējuma projektā (turpmāk – valsts budžeta līdzfinansējums) šo noteikumu 3.1., 3.2., 3.3., 3.4., 3.5., 3.6., 3.8. un 3.9. apakšpunktā minēto programmu projektu īstenošanai var pieteikties šo noteikumu 2.4., 2.5., 2.6. un 2.7. apakšpunktā minētie finansējuma saņēmēji saskaņā ar šajos noteikumos noteikto kārtību."

4. Aizstāt 6. punktā vārdus "par projekta īstenošanu iesniedz" ar vārdiem "par projekta īstenošanu vai pēc finansēšanas līguma noslēgšanas, ja tas noslēgts pēc partnerības līguma, iesniedz".

5. Izteikt 10.2. apakšpunktu šādā redakcijā:

"10.2. pieteikumā tiek pieprasīts valsts budžeta līdzfinansējums šo noteikumu 3.1., 3.2., 3.3., 3.4., 3.5., 3.6., 3.8 un 3.9. apakšpunktā minēto programmu projektu īstenošanai;".

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards